“บิ๊กอ๊อด” โบ้ย! ขู่ฉีกสัญญา FSMART หากแก้ปัญหาตั๋วบอลโลกไม่ได้
“บิ๊กอ๊อด” โบ้ย! ขู่ฉีกสัญญา FSMART หากแก้ปัญหาตั๋วบอลโลกไม่ได้

1 ส.ค. 2559

ผู้สื่อข่าวรายงานกรณี นายสมชัย สูงสว่าง กรรมการผู้จัดการ บริษัท ฟอร์ท สมาร์ท เซอร์วิส จำกัด (มหาชน) หรือ FSMART เปิดเผยว่า บริษัทจะดำเนินการปิดระบบการจองตั๋วการแข่งขันฟุตบอลโลก 2018 รอบคัดเลือก 12 ทีมสุดท้าย โซนเอเชีย ผ่านเว็บไซต์ www.houseofticket.com เป็นการชั่วคราวในวันนี้ เนื่องจากมียอดการจองเข้ามาครบ 1 หมื่นที่นั่งเรียบร้อยแล้ว และจะกลับมาเปิดระบบอีกครั้งในช่วงเวลา 18.00 น. เพื่อให้ผู้ที่ทำการจองสำเร็จเข้ามาชำระเงิน ขณะที่จะเปิดระบบอีกครั้งให้จองตั๋วเพื่อรับชมการแข่งขันรายการดังกล่าวอีกครั้งในเวลา 10.00 น. วันพรุ่งนี้
สำหรับการเปิดจำหน่ายตั๋วการแข่งขันฟุตบอลโลก รอบคัดเลือก 12 ทีมสุดท้าย โซนเอเชีย ผ่านเว็บไซต์ดังกล่าวในวันนี้ เป็นวันแรกนั้น ทาง House of Ticket พบปัญหาในการจองซื้อบัตรฟุตบอลโลกได้ไม่เพียงพอ เนื่องจากลูกค้าต้องการซื้อตั๋วเป็นจำนวนมาก แต่ระบบไม่สามารถรองรับได้ ทำให้การจองเกิดปัญหาความล่าช้า ซึ่งทางบริษัทกำลังดำเนินการแก้ไข โดยจะใช้ระยะเวลาประมาณ 3 ชั่วโมง
ทั้งนี้ FSMART เปิดจำหน่ายตั๋วการแข่งขันฟุตบอลโลก รอบคัดเลือก 12 ทีมสุดท้าย โซนเอเชีย ผ่านเว็บไซต์ ในวันที่ 1 ส.ค.ตั้งแต่เวลา 10.00 น.เป็นต้นไป โดยเป็นการจำหน่ายแบบแพกเกจที่สามารถเข้าชมการแข่งขันของทีมชาติไทยได้ทั้ง 5 นัด ซึ่งผู้ที่จะซื้อตั๋วฟุตบอลจะต้องทำการลงทะเบียนเป็นสมาชิกผ่านเว็บไซต์ www.houseofticket.com หรือ Call Center 1220 ที่บริการตลอด 24 ชั่วโมงก่อนเท่านั้น ถึงจะมีสิทธิ์เข้ามาซื้อตั๋ว โดยเลือกชำระเงินได้ 2 วิธี คือ ชำระเงินสดที่ตู้บุญเติม หรือ ชำระด้วยบัตรเครดิตผ่านเว็บไซต์
ล่าสุด พลตำรวจเอก สมยศ พุ่มพันธุ์ม่วง นายกสมาคมกีฬาฟุตบอลแห่งประเทศไทยฯ ได้ให้สัมภาณ์ถึงกรณีดังกล่าว โดยหลังจากมีกระแสถูกวิพากย์วิจารณ์ถึงระบบการจองตั๋วล่วงหน้าเกมเหย้าฟุตบอลโลก รอบคัดเลือก รอบ 12 ทีมของทีมชาติไทย ที่มีการขัดข้อง จนทำให้แฟนบอลหลายคนไม่สามารถจองได้ และทาง FSMART ได้ออกหนังสือประกาศขอโทษและชี้แจ้งการปรับปรุงระบบการทำงานของเว็บไซต์ www.houseofticket.com โดยขอเวลา 3 ชั่วโมงในการแก้ไขนั้น
ทาง พล.ต.อ.สมยศ เปิดเผยว่า ก่อนหน้านี้สมาคมมีการประชุมกับ FSMART ทุกสัปดาห์ และเตือนให้ทางบริษัทเตรียมความพร้อมต่างๆ ให้ดี ซึ่งบริษัทเองบอกว่าไม่มีปัญหา ทางสมาคมก็ต้องเชื่อมั่น เพราะให้ข้อเสนอที่ดีกว่าบริษัทเดิม
“พอถึงตอนนี้มันเกิดปัญหาขึ้น ก็ยังไม่ได้รับรายงานที่ชัดเจน นอกจากการขอเวลา 3 ชั่วโมงในการแก้ไข ซึ่งหากเขาแก้ไขไม่ได้ เราจะยกเลิกสัญญาทันที แล้วให้บริษัทอื่นมาทำใหม่ และจะเซ็ทซีโร่ เริ่มขายกันใหม่” พล.ต.อ. สมยศ กล่าวปิดท้าย
ทั้งนี้ FSMART ยืนยันว่า ทางเว็บไซต์ www.houseofticket.com จะกลับมาทำการเปิดระบบเพื่อให้แฟนบอลได้จองตั๋วอีกครั้งในวันพรุ่งนี้ ตั้งแต่เวลา 10.00 น. เป็นต้นไป